'Ek het geen respek vir Kyrgios' | Netwerk24
Nick Kyrgios deel kritiek uit en kry dit terug. Foto: Getty Images
Nick Kyrgios se vriende raak vinnig minder.
Dié Aussie-heethoof is een van die mees uitgesproke spelers in wêreldtennis en sy medespelers loop gedurig onder sy skerp tong deur.
Wat jy uitdeel, moet jy ook kan ontvang.
Annabel Croft, 'n voormalige Britse nr. 1 wat 'n gerespekteerde TV-aanbieder is, het nou uitgevaar teenoor Kyrgios – en waarskynlik talle hedendaagse spelers se emosies verwoord.
Croft sê sy is geen aanhanger van dié Aussie-speler nie en het geen respek vir hom as mens nie.
Kyrgios is "ongelooflik onbeskof en gemeen", het Croft gesê ná die Aussie se jongste aanvalle op medespelers op sosiale media.
Jy kan nie oor die hele Europa heen vertoonwedstryde hou om vinnig geld te probeer maak nie.
Hy het gedurende en ná Novak Djokovic se Adria-reeks in Serwië en Kroasië baie te sê gehad oor dié omstrede toernooi en die afgelope Sondag wéér 'n eiertjie daaroor gelê.
"Tennisspelers moet in almal se belang optree en saamwerk. Jy kan nie oor die hele Europa heen vertoonwedstryde hou om vinnig geld te probeer maak nie.
"Dink ook aan ander. Moenie selfsugtig wees nie," het hy gesê met verwysing na Djokovic, Borna Coric, Grigor Dimitrov en Viktor Troicki, wat gedurende die Adria-reeks die koronavirus opgedoen het.
Kyrgios het gesê hy sal vir "my Aussies en die honderde en duisende Amerikaners wat hul lewe (in die Covid-19-pandemie) verloor het", nié aan die Amerikaanse Ope deelneem nie.
Annabel Croft voer verlede jaar 'n onderhoud met Alexander Zverev gedurende die ATP-eindtoernooi in Londen.Foto: Getty Images
Kyrgios is op "morele hoë grond" en is ongelooflik uitgesproke, het Croft aan talkSPORT se program White and Sawyer gesê.
"Nou die dag het hy gesê Borna Coric het 'n grondboontjie vir 'n brein én is die verveligste speler om dop te hou.